Covid-19 stuit vir eers SA A-wedstryd | Netwerk24
14 Junie 2021 18:40
Die tweede vierdagwedstryd tussen Suid-Afrika A en Zimbabwe se naasbestes kon nie gister op die tweede dag voortgesit word nie nadat alle sportaktiwiteite in die buurland in die lig van die stygende getal Covid-19-gevalle opgeskort is.
Zimbabwe Krieket (ZC) het egter 'n dringende versoek aan die owerhede gerig om die wedstryd in Harare te voltooi en om ook met sy voorbereiding vir sy komende toere voort te gaan.
ZC wys daarop dat hy vroeër plaaslike en internasionale toernooie binne 'n bioborrel suksesvol aangebied het.
SA A het gister teen laatmiddag nog gewag op nuus van ZC oor die wedstryd, wat geskeduleer is om tot môre duur.
Die toerspan het die eerste van die twee vierdagwedstryde met 'n beurt en 166 lopies gewen.
SA A het Sondag op die eerste dag van die tweede wedstryd 282 lopies in sy eerste beurt aangeteken. – Sportredaksie